Samræmdu prófin stangast á við leitir og réttir Dagsetningar samræmdu prófanna í 4. , 7. og 10. bekkjum grunnskólanna stangast enn einu sinni á við leitir og réttir í Borgarbyggð að sögn fræðslunefndar , en prófin verða haldin vikuna 19. til 23. september næstkomandi . Fræðslunefnd Borgarbyggðar hefur sent menntamálaráðuneytinu athugasemdir þess efnis en ekki hefur verið tekið tillit til þeirra . Einnig hafa niðurstöður prófanna borist seint til skólanna , í nóvember eða desember , og gagnast því skólunum og nemendum ekki sem skyldi , að því er fram kemur í bókun fræðslunefndar . “ Fræðslunefnd beinir þeirri ósk til mennta - og menningarmálaráðuneytisins að tímasetningar samræmdra viðmiðunarprófa verði teknar til endurskoðunar með það að leiðarljósi að niðurstöður prófanna geti nýst skólum , nemendum og foreldrum eins og til er ætlast , ” segir í bókuninni .